2023.2.24.
HU
Az Európai Unió Hivatalos Lapja
C 68 A/9
2.4.
Vizsgák Ha Ön megfelel a pályázati feltételeknek, és a képesítések értékelése során (ha van ilyen) a legjobb pályázók közé sorolják, meghívót kap a vizsgákra.
Minden vizsga kötelező, és valamely vizsga sikertelensége esetén a pályázó további vizsgára nem bocsátható.
A vizsgákra bocsátható pályázók maximális száma szerepel a versenyvizsga-felhívásban/álláshirdetésben.
Az egyes vizsgák leírása és pontozása szerepel a versenyvizsga-felhívásban/álláshirdetésben.
Műszaki sajátosságok – Online vizsgák (feleletválasztós teszt és írásbeli vizsga) Az Európai Parlament az online vizsgákat szolgáltató közreműködésével szervezi meg.
Önnek szüksége lesz tehát egy (asztali vagy hordozható) számítógépre, amely az alábbi jellemzőkkel rendelkezik: — operációs rendszer: Microsoft Windows 10 vagy későbbi verzió, Macintosh számítógép esetében Apple OS X 10.13 vagy későbbi verzió, — kapacitás: 1 GB szabad tárhely a merevlemezen, — a számítógép előoldalához csatlakoztatott vagy beépített kamera, — internetcsatlakozás, — 4 GB RAM.
A vizsgák előtt tájékoztatni fogjuk, ha a szoftver frissítése miatt a minimális műszaki követelmények megváltoznak.
Az alábbi operációs rendszerek nem megfelelők: XP, Vista és az ezeket megelőzők, Windows 10 S, Windows ARM (RT), a 10.11 verziót megelőző MacOS, IOS (iPad, iPhone), Android, Chromebook, virtuális számítógép, Linux (Debian, Ubuntu, ...), 32 bites MacOS.
Az asztali vagy hordozható számítógéphez adminisztrátori jogosultsággal kell rendelkeznie, hogy a vizsga időtartama alatt blokkolni tudja a szolgáltató alkalmazásától eltérő alkalmazásokhoz (dokumentumokhoz, más szoftverekhez, holnapokhoz stb.) való hozzáférést.
Gondoskodnia kell arról, hogy számítógépén a megfelelő dátum és időbeállítás szerepeljen, valamint hogy képernyőjének felbontása megfelelően legyen beállítva.
Az alkalmazást a lehető legrövidebb időn belül (legalább egy héttel a vizsga előtt) le kell töltenie, majd telepítenie, ellenőriznie és tesztelnie kell.
Annak érdekében, hogy a telepítés után tesztelni tudja az alkalmazást, annak megnyitásakor meg fog jelenni a műszaki előfeltételek ellenőrzésére vonatkozó teszt.
Ez a műszaki előfeltételek ellenőrzésére vonatkozó teszt kötelező, és a vizsga napján használandó számítógépen kell elvégezni.
A műszaki előfeltételek ellenőrzésére vonatkozó tesztet nem pontozzák.
A teszt arra is szolgál, hogy megismerkedjen az alkalmazással és annak használatával.
A vizsga idejére az asztali vagy hordozható számítógépen minden vírusirtó programot ki kell kapcsolni.
Amennyiben Ön a versenyvizsga/felvételi eljárás bármely szakaszában műszaki problémával szembesül, kérjük, az Apply4EP felhasználói fiókján keresztül tájékoztassa erről a Tehetségkiválasztási Osztályt, és egyértelműen adja meg a versenyvizsga/felvételi eljárás számát és címét, valamint a problémát, hogy megvizsgálhassuk a kérdést, és adott esetben korrekciós intézkedéseket hozhassunk.
A vizsga napján: Tegyen meg minden ahhoz szükséges intézkedést, hogy a vizsga alatt végig a számítógépe mellett maradhasson.
A vizsga lebonyolításáról és arról, hogy mit tehet és mit nem tehet a vizsga során, további tájékoztatást kap, amelyet a vizsgára szóló meghívással együtt kap kézhez.
Amennyiben a vizsga folyamán probléma merül fel, kérjük, haladéktalanul vegye fel a kapcsolatot a szolgáltatóval a + 33 176411488 telefonszámon, hogy problémáját megoldják, és Ön folytathassa a vizsgát.
A vizsgát félbehagyó pályázók teljesítményét nem értékelik.
Az online írásbeli vizsgára (vagy feleletválasztós tesztre) szóló meghívóban feltüntetett dátum és időpont az egyetlen lehetséges dátum és időpont.
Ha ekkor nem tud részt venni a vizsgán, másik lehetőség nem áll rendelkezésére.
Ha szervezési okokból a vizsgákra ugyanazon a napon kerül is sor, értékelésük a versenyvizsga-felhívásban/álláshirdetésben szereplő sorrendben történik.
Amennyiben a pályázó nem éri el az adott teszt/vizsga teljesítéséhez szükséges minimális pontszámot, a felvételi bizottság nem értékeli a soron következő vizsgáját. 2.5.
Az alkalmas pályázók jegyzéke Az alkalmas pályázók jegyzékét közzéteszik, ezen a sikeres pályázók neve szerepel.